SKRIFTLIG FORESPØRGSEL E-3750/00

af Ioannis Marínos (PPE-DE) til Rådet

(1. december 2000)

Om: WEU's integration i EU

Den 13. november 2000 trådte Vestunionens (WEU's) forsvarsministre og Den Europæiske Unions udenrigsministre sammen i Marseille, hvor de drøftede emnet WEU's fremtid. På dette fælles ministermøde vedtoges og undertegnedes afgørelsen om integration af Vestunionens funktioner i EU. Som bekendt deltager Tyrkiet (og andre lande udenfor Den Europæiske Union) i WEU som associeret medlem, og personale af tyrkisk nationalitet (militærfolk og civilpersoner) er involveret i dens virksomhed. Det samme er tilfældet med Eurocontrol (en organisation, der beskæftiger sig med kontrol af lufttrafikken i Europa), hvor Tyrkiet deltager som fuldgyldigt medlem, og i hvis administration der er ansat tyrkisk personale i høje og overordnede stillinger.

EU har planer om at integrere denne organisation og efter samme model som den tidligere nævnte organisation skabe en ny tjeneste, som på mere effektiv og velorganiseret vis vil kunne koordinere lufttrafikken på vort kontinent. Denne tjeneste vil ifølge offentliggørelser i den europæiske presse også blive pålagt opgaven med kontrol af dele af medlemsstaternes FIR (Flight Information Regions), som i dag udelukkende er forbeholdt militære formål, og som nu skal frigives til civil luftfart.

Rådet bedes redegøre for, hvilken status der i fremtiden vil blive tildelt statsborgere fra ikke-EU-lande, der beklæder stillinger i organisationer, som står foran at skulle integreres i EU. Jeg ønsker ligeledes at få oplyst, hvem der vil træffe afgørelse om overdragelsen af områder i det europæiske luftrum, der i dag udelukkende bruges til militærflyvninger, til den civile luftfart, om overvågningen af lufttrafikken vil blive varetaget af den centrale europæiske myndighed samt dennes sammensætning. Rådet bedes endvidere oplyse, om tyrkisk personale eventuelt vil kunne komme til at træffe beslutninger i spørgsmål, der vedrører forsvaret i EU-lande, der er under trussel fra Tyrkiet. Jeg gør opmærksom på, at det tyrkiske flyvevåben næsten dagligt krænker Athens FIR.

Svar

(7. maj 2001)

1. På Det Europæiske Råds møde i Nice bekræftede Den Europæiske Union, at den agter at overtage WEU's krisestyring. Den har i den forbindelse noteret sig de foranstaltninger, som WEU-Rådet har truffet i Marseille for at drage konsekvenserne for WEU af udviklingen i EU.

2. Det forhold, at relevante WEU-funktioner inddrages i Unionen, medfører ikke, at hverken WEU eller dets civile og militære personale integreres. Rådet kan således ikke udtale sig om status for tjenestemænd fra lande, der ikke er medlemmer af Den Europæiske Union, som gør tjeneste eller fortsætter med at gøre tjeneste i WEU.

3. Den Vesteuropæiske Union er en organisation, der er fuldstændig adskilt fra det organ, der hedder Eurocontrol: inddragelsen af WEU's relevante funktioner i EU er således på ingen måde forbundet med Eurocontrols nuværende eller fremtidige status. Der er for øjeblikket et forslag til drøftelse i Rådet om, at Det Europæiske Fællesskab tiltræder Eurocontrol, men dette medfører under ingen omstændigheder, at Eurocontrol integreres i Unionen.

4. Det ærede parlamentsmedlems spørgsmål vedrørende problemerne med lufttrafikkontrollen har aldrig som sådan været taget op i Rådet.